钦定古今图书集成/理学汇编/文学典/第172卷 > 徐师曾文体明辩 > 《辩》
## 钦定古今图书集成/理学汇编/文学典/第172卷 > 徐师曾文体明辩 > 《辩》

按：字书云：“辩，判别也。”其字从言，或从近世魏校谓
从“刀”，而古文不载。汉以前初无作者，至唐韩、柳乃始
作焉。然其原实出于孟庄，盖本乎至当不易之理，而
以反复曲折之词发之。故今取名家诸作以式学者，
其题曰《某辩》，或曰《辩某》，则随作者命之，实非有异义
也。

《唐书李贺传》：“贺字长吉，系出郑王后。以父名晋肃，不
肯举进士，韩愈为作《讳辩》，然卒亦不就举。”

《栾城遗言》：“欧公碑版，今世第一，集中《怪竹辩》乃甚无
谓，非所以示后世。